Ronela Hajati

**Ronela Hajati** (rođena 2. septembra 1989.), poznata i kao **Ronela**, albanska je pjevačica, plesačica i tekstopisac. Rođena je u Tirani, gdje je i odrasla. Kao djevojčica počela je nastupati na raznim pjevačkim i plesnim takmičenjima prije nego je odabrala muzičku karijeru. Poznata je po svojoj svestranosti u muzici, stilu i interpretaciji. Nakon pobjede na 60. izdanju Këngës festivala 2021. godine, izabrana je za albansku predstavnicu Eurosonga 2022.

## Život i karijera 
Ronela Hajati rođena je 2. septembra 1989. u albanskoj porodici u Tirani, koja je tada bila u sastavu Narodne Socijalističke Republike Albanije. Njena majka je porijeklom iz Korče, dok je njen otac, Marash Hajati, iz Skadra. Pokazujući interes za muziku od ranih godina, trenirala je balet i pohađala časove klavira tokom osnovne škole. Također je učestvovala u nizu albanskih plesnih i pjevačkih takmičenja kao što su Top Fest i Kënga Magjike. Krajem iste godine učestvovala je na 15. izdanju Kënga Magjike sa pjesmom "Mos ma Isho", koja joj je donijela Internet nagradu u velikom finalu. U decembru 2015. objavila je svoj naredni singl "A do si kjo" koji se popeo na 13. mjesto u Albaniji. Sljedeći singl "Marre", koji je izbacila u junu 2016, također je bio prisutan na top listama gdje se, također, popeo na 13. mjesto.

Hajati je u decembru 2018. učestvovala na 20. izdanju Kënga Magjikeu s pjesmom "Vuj". Na takmičenju je zauzela četvrto mjesto. U martu 2019. godine, nakon izvjesnog odsustva, pjevačica je objavila "Pa dashni", singl koji se popeo na 6. mjesto top liste. Nakon toga uslijedio je singl "Çohu" u saradnji sa albanskim reperom Donom Phenomom koji je debitovao na sedmom mjestu albanske Top 100 ljestvice. Hajati se prvi put na prvo mjesto ljestvice popela s pjesmom "MVP" koja je objavljena u septembru 2019. U julu 2020, albanski fudbalski klub KF Tirana obratio se Hajatijevoj kako bi napravili klupsku himnu "Bardh' e blu" povodom obilježavanja stogodišnjice kluba.

### 2021–danas: RRON i Eurosong 
Hajati je svoj debi album, RRON, najavila u martu 2021. Glavni singl albuma, "Prologue", debitovao je istog mjeseca na 19. mjestu albanske Top 100 ljestvice, da bi se mjesec dana poslije popeo na drugo mjesto. Drugi singl, "Shumë i mirë" koji se popeo na 15. mjesto krajem 2021, nominovan je za nagradu na gali Netët e Klipit Shqiptar 2021. u Ulcinju. Treći singl pod nazivom "Aventura" objavljen je u maju 2021, probivši se na treće mjesto u njenoj rodnoj zemlji. Na četvrtom singlu, Hajati je sarađivala sa kosovsko-albanskim muzičarom, Vigom Popom, a pjesma se tog mjeseca probila među 15 najboljih singlova. Zadnja pjesma albuma, "Leje", objavljena je u oktobru 2021, te je na ljestvici zauzela mjesto broj 13.

U novembru 2021, albanska državna televizija Radio Televizioni Shqiptar izvijestila je da je Hajati među 20 izvođača koji su ušli u uži izbor za natjecanje na 60. izdanju Festivali i Këngës. Tokom velikog finala održanog u decembru 2021, pjevačica je pobijedila na natjecanju, te je najavljena za albansku predstavnicu na Eurosongu naredne godine. Sa pjesmom "Sekret", Ronela je nastupila u prvom polufinalu natjecanja 10. maja 2022, ali se uprkos očekivanjima nije uspjela kvalifikovati u finale, završivši na 12. mjestu kao osma nekvalifikacija Albanije na Eurosongu. Pjesma je mjesto našla na top listama raznih zemalja nakon sudjelovanja na Eurosongu, osiguravši treće mjesto u Albanij i 67. mjesto u Grčkoj.

## Muzički stil 
Hajati je prepoznatljiva po svojoj svestranoj muzici, stilu i interpretaciji. Prvenstveno je okarakterizirana za pop umjetnicu, iako je eksperimentisala s različitim muzičkim žanrovima poput R&B-ja i reggaea. Svojim idolom i jednim od najvećih muzičkih uticaja smatra američkog pjevača Michaela Jacksona. Također je obožavateljica portorikanskog muzičara Rickyja Martina.

## Privatni život 
Godine 2015. bila je u vezi s albanskim muzičarom Young Zerkom, s kojim je sarađivala na brojnim pjesmama i muzičkim spotovima, prije nego što su vezu prekinuli 2018. Od decembra 2021. živi s majkom u Tirani.

## Reference